Dis ŉ besliste ‘nee’ vir Phala Phala-verslagPresident Cyril Ramaphosa buite NASREC op 5 Desember 2022 (Foto: Marco Longari / AFP) Pres. Cyril Ramaphosa is nog veilig in sy pos. Dit nadat 214 lede van die parlement Dinsdagmiddag “nee” gestem het om hom in ŉ staat van beskuldiging te plaas. Altesaam 148 LP’s het “ja” gestem. Die aanvaarding van die artikel 89-paneel se verslag, wat bevind het daar is genoeg bewyse dat Ramaphosa wel die Grondwet oortree het met betrekking tot die Phala Phala-skandaal, is Dinsdagmiddag in die parlement gedebatteer. Die spesiale stemming, wat moes bepaal of die verslag verwerp of aanvaar word, het toe in persoon geskied. Ten spyte van enkele ja-stemmers binne die ANC-geledere, insluitend dr. Nkosazana Dlamini-Zuma, het lede van die regerende party oorwegend “nee” gestem. Sy was die eerste van net vier ANC-LP’s wat ja gestem het. “As ŉ gedissiplineerde lid van die ANC, stem ek ‘ja’,” het sy tydens die proses gesê. Mervyn Dirks, Thandi Mahambehlala, Mosebenzi Zwane en Supra Mahumapelo het ook ten gunste van die verslag gestem. Dr. Zweli Mkhize, wat tans om die posisie as president van die ANC meeding, en Lindiwe Sisulu, was nie teenwoordig tydens die stemmery nie. Beide was tot dusver baie uitgesproke daaroor dat die paneel se verslag verdoemende bevindings teen Ramaphosa gemaak het. Ander parlementslede wat “ja” gestem het, sluit in dr. Pieter Groenewald, leier van die VF Plus, en John Steenhuisen, leier van die DA. Meeste van die EFF-lede, insluitend Julius Malema en Floyd Shivambu, het ook “ja” gestem. Patricia de Lille en nog ŉ lid van haar party, Good, het buite stemming gebly. Die VF Plus het na afloop van die stemmery gesê Ramaphosa se optrede wys dat hy die ANC se belange bó die van die land stel. “Indien die nodige respek in hierdie geval daar was, sou die president bereid gewees het om verantwoording te doen teenoor die parlement se Nasionale Vergadering (NV),” het dr. Pieter Groenewald, leier van die VF Plus, gesê. “Gesonde verstand dikteer immers dat hy dit sekerlik kon doen indien daar niks was om weg te steek nie. Hy wou nie.”